ΓΡΑΠΤΗ ΕΡΩΤΗΣΗ E-4145/00

υποβολή: Michel Hansenne (PPE-DE) προς την Επιτροπή

(16 Ιανουαρίου 2001)

Θέμα: Ασφάλεια των ανελκυστήρων

Το 1995, η Επιτροπή ενέκρινε σύσταση σχετικά με τη βελτίωση της ασφάλειας των ανελκυστήρων (95/216 ΕΚ)(1). Το Ευρωπαϊκό Κοινοβούλιο είχε θεωρήσει ότι η ασφάλεια των ανελκυστήρων αποτελούσε προϋπόθεση για την έγκριση της οδηγίας (95/216/ΕΚ), η οποία περιέχει τις αρχές ασφάλειας που εφαρμόζονται για τους νέους ανελκυστήρες που τοποθετούνται στα κράτη μέλη. Τον Δεκέμβριο του 1998, το Ευρωπαϊκό Κοινοβούλιο οργάνωσε επίσης δημόσια ακρόαση προκειμένου να ενημερωθεί για τις δράσεις που ανέλαβαν τα κράτη μέλη προκειμένου να βελτιώσουν την ασφάλεια των 3 εκατομμυρίων ανελκυστήρων που λειτουργούν στην Ευρώπη. Τα αποτελέσματαπήρξαν απογοητευτικά. Συνεχίζουν να σημειώνονται ατυχήματα. Είναι, ενίοτε, μοιραία;

Τι σκοπεύει να πράξει η Επιτροπή προκειμένου να εξασφαλίσει ότι τα κράτη μέλη θα θέσουν ως προτεραιότητα την ασφάλεια των παλαιών ανελκυστήρων που δεν καλύπτονται από τη νέα οδηγία;

(1) ΕΕ L 213 της 7.9.1995, σελ. 1.

Απάντηση του κ. Liikanen εξ ονόματος της Επιτροπής

(7 Μαρτίου 2001)

Η Επιτροπή δίνει μεγάλη προτεραιότητα στην βελτίωση των μέτρων ασφάλειας των ανελκυστήρων τα οποία βρίσκονται σε εξέλιξη.

Η Επιτροπή θεωρεί ότι η οδηγία του Κοινοβουλίου και του Συμβουλίου 95/16/ΕΚ της 29ης Ιουνίου 1995, για την προσέγγιση των νομοθεσιών των κρατών μελών σχετικά με τους ανελκυστήρες(1), έχει συμβάλει σημαντικά στη βελτίωση του επιπέδου ασφάλειας των καινούριων ανελκυστήρων στην Κοινότητα.

Επιπλέον, η Επιτροπή εξέδωσε τη σύσταση 95/216/ΕΚ της 8 Ιουνίου 1995, σχετικά με τη βελτίωση της ασφάλειας των ήδη εγκατεστημένων ανελκυστήρων(2). Προτείνει στα κράτη μέλη να λάβουν όλα τα απαραίτητα μέτρα προκειμένου να βελτιώσουν την ασφάλεια των ανελκυστήρων που ήδη βρισκονται σε λειτουργία, σύμφωνα με τις αρχές που έχουν δοθεί στο παράρτημα Ι της σύστασης.

Θα πρέπει άλλωστε να σημειωθεί ότι η Ευρωπαϊκή Επιτροπή Τυποποίησης (CEN) συντάσσει αυτήν την περίοδο ένα πρότυπο σχετικά με τούς Κανόνες για τη βελτίωση της ασφάλειας των ήδη εγκατεστημένων ανελκυστήρων, το οποίο αποτελεί ένα σημαντικό εργαλείο για τα κράτη μέλη στην προσπάθεια τους να ενεργήσουν σύμφωνα με τη σύσταση της Επιτροπής.

Παράλληλα η δημόσια ακρόαση του Κοινοβουλίου το Δεκέμβριο του 1998 βοήθησε στην ευαισθητοποίηση σχετικά με αυτό το ζήτημα στα πλαίσια της Κοινότητας.

Η Επιτροπή έχει συζητήσει επανειλημμένως αυτή τη σύσταση με τα κράτη μέλη και έχει εξετάσει την εφαρμογή της στις επιμέρους εθνικές επικράτειες.

Μερικά κράτη μέλη έχουν θεσπίσει ουσιαστικά μέτρα για την εφαρμογή της σύστασης, ενώ κάποια άλλα έχουν ενεργήσει με αργότερους ρυθμούς. Στις περισσότερες περιπτώσεις φαίνεται ότι τα κράτη μέλη έχουν μερικώς ολοκληρώσει τη σύσταση ενώ αρκετά απ αυτά βρίσκονται, αυτή την περίοδο, στη διαδικασία εφαρμογής επιπρόσθετων μέτρων. Ένα επιχείρημα των κρατών μελών εναντίον της πλήρους εφαρμογής, είναι τι οι ανελκυστήρες είναι ικανοποιητικά ασφαλείς και ότι τα επιπρόσθετα μέτρα ασφάλειας θα επιβάρυναν ανώφελα τους χρήστες ανελκυστήρων χωρίς τούτο να επιφέρει αντίστοιχες βελτιώσεις ασφάλειας.

Οι ομοσπονδίες βιομηχανιών ανελκυστήρων, η Ευρωπαϊκή Ένωση Εταιρειών Ανελκυστήρων (European Elevator Association-EEA) και το Ευρωπαϊκό Φόρουμ Εθνικών Ενώσεων Εταιρειών Ανελκυστήρων (European Forum of National Lift Associations-EFLA) παρακολουθούν απο κοντά τιςλοποιήσεις στις επιμέρους χώρες και παρέχουν μια ετήσια επισκόπηση της κατάστασης. Οι πιο πρόσφατες πληροφορίες επιβεβαιώνουν ότι αρκετά κράτη μέλη δραστηριοποιούνται σ'αυτόν τον τομέα.

Η Επιτροπή θα συνεχίσει να επιβλέπει την ασφάλεια των ανελκυστήρων σε λειτουργία με τη συνεργασία των εθνικών αρχών, της βιομηχανίας και των χρηστών.

(1) ΕΕ L 213 της 7.9.1995.

(2) ΕΕ L 134 της 20.6.1995.